b'\n_START_ARTICLE_\nIain Banks\n_START_PARAGRAPH_\nIain Menzies Banks (officielt Iain Banks) (16. februar 1954 - 9. juni 2013) var en skotsk forfatter. Under navnet Iain M. Banks skrev han science fiction; som Iain Banks skrev han "almindelig" sk\xc3\xb8nlitteratur.\n_START_SECTION_\nBiografi\n_START_PARAGRAPH_\nIain Banks er uddannet ved universitetet i Stirling, hvor han l\xc3\xa6ste engelsk litteratur, filosofi og psykologi. Han flyttede senere til London og boede i det sydlige England, indtil han i 1988 vendte tilbage til Skotland._NEWLINE_April 2013 offentliggjorde Banks, at han havde kr\xc3\xa6ft i galdebl\xc3\xa6ren. Juni 2013 d\xc3\xb8de han.\n_START_SECTION_\nPolitik\n_START_PARAGRAPH_\nBanks\' b\xc3\xb8ger afspejler forfatterens store kendskab til venstrefl\xc3\xb8jens historie. Hans argument om, at en overfl\xc3\xb8digheds\xc3\xb8konomi g\xc3\xb8r et anarkistisk samfund uden bureaukrati muligt (eller endda uundg\xc3\xa5eligt) virker tiltr\xc3\xa6kkende p\xc3\xa5 mange l\xc3\xa6sere. Han er medunderskriver af Declaration of Carlton Hill, der kr\xc3\xa6ver skotsk uafh\xc3\xa6ngighed._NEWLINE_I slutningen af 2004 var Banks et fremtr\xc3\xa6dende medlem af den gruppe af britiske politikere og mediefolk, som kr\xc3\xa6vede premierminister Tony Blair retsforfulgt efter invasionen af Irak i 2003. I protest rev Banks sit pas i stykker og sendte stumperne til premierministerens bolig. Han beskriver sine bekymringer over invasionen af Irak i bogen Raw Spirit, og hovedpersonen i romanen The Steep Approach to Garbadale argumenterer p\xc3\xa5 samme m\xc3\xa5de over for en anden af romanens personer.\n_START_SECTION_\nNavne\n_START_PARAGRAPH_\nIf\xc3\xb8lge Banks er grunden til at han udgiver b\xc3\xb8ger under to navne f\xc3\xb8lgende: Hans for\xc3\xa6ldre d\xc3\xb8bte ham Iain Menzies Banks, men faderen begik en fejl, da han anmeldte f\xc3\xb8dslen, s\xc3\xa5 Banks er officielt registreret som Iain Banks. P\xc3\xa5 trods af dette fortsatte han med at bruge sit uofficielle mellemnavn, og han ville udgive sin f\xc3\xb8rste bog, The Wasp Factory (dansk titel Hvepsefabrikken) under navnet Iain M. Banks. Hans redakt\xc3\xb8r bad ham dog om at droppe \'M\', da det virkede "lidt for omst\xc3\xa6ndeligt". Redakt\xc3\xb8ren var ogs\xc3\xa5 bekymret for, at det kunne forveksles med "Rosie M. Banks", der er en biperson i nogle af forfatteren P. G. Wodehouses Jeeves-romaner. Efter tre "almindelige" romaner blev Banks\' f\xc3\xb8rste science fiction-roman, Consider Phlebas, udgivet. For at skelne mellem de "almindelige" romaner og science fiction-romanerne foreslog Banks, at man genindf\xc3\xb8rte \'M\' i navnet.'